ZAPISNIK 29. SJEDNICE VMO BORONGAJ LUGOVI
14.9.2023., 20:00h, MS Borongaj Lugovi
Prisutni članovi:
1. Ivana Perković
2. Petar Miočević
3. Ivica Milković
4. Bruno Rižmarić
5. Lidija Klanjec

Predsjednica konstatira kako su svi članovi Vijeća prisutni te na glasanje daje zapisnik 28. sjednice, Vijeće, bez rasprave,  jednoglasno prihvaća zapisnik.
Nazočni članovi prihvaćaju jednoglasno bez rasprave
D N E V N I   R E D

1. Prijedlog lokacije Jurinametala za prostor reciklažnog dvorišta
2. Donošenje zaključka o prijedlogu k.č. 2774 ili 2773/1 - zelena površina između Lozarinske i Skorušićke ul. za javni park
3. Donošenje zaključka o uređivanju plaćanja električne energije u prostoru MO BL
4. Izvješća, pitanja i prijedlozi

1. - Prijedlog lokacije Jurinametala za prostor reciklažnog dvorišta
	Predsjednica VMO izvještava nazočne članove Vijeća o raspravama koje su bile vođene o traženju lokacija za nova reciklažna dvorišta na području grada. U tim raspravama spomenuto je i područje nekadašnjeg Jurinametala kao potencijalna lokacija za novo reciklažno dvorište zbog lakoće pristupa i postojanja određene infrastrukture.
	Održana je kraća rasprava u kojoj su sudjelovali svi članovi VMO Borongaj Lugovi. Svi članovi se slažu kako je apsolutni prioritet pokušati se izboriti da se na lokaciji Jurinametala otvori novi, suvremeni dječji vrtić prikladnog kapaciteta. Predsjednica VMO stavlja na glasanje prijedlog da se navedeni prostor predloži za korištenje reciklažnog dvorišta ukoliko se na navedenoj lokaciji ne može izgraditi nikakva druga infrastruktura od društvenog značaja. Predsjednica prijedloh daje na glasanje, nakon čega s 3 glasa ZA (Perković, Miočević, Rižmarić) i 2 glasa SUZDRŽAN (Klanjec, Milković) Vijeće donosi

Zaključak
o davanju prijedloga za izgradnju novog reciklažnog dvorišta na području MO Borongaj Lugovi


1. Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da od nadležnih gradskih službi zatraži izgradnju novog reciklažnog dvorišta na prostoru bivšeg „Jurinametala“ u Ulici Vukomerec.


2. Moli se o učinjenom izvijestiti ovo Vijeće.



2.  Donošenje zaključka o prijedlogu k.č. 2774 ili 2773/1 - zelena površina između Lozarinske i Skorušićke ul. za javni park
	Predsjednica VMO obavještava nazočne članove kako se na gradskoj razini razmatra potencijalna kupovina zemljišnih čestica koje bi mogle biti iskorištene u društveno korisne svrhe. Iz tog razloga, predsjednica VMO predlaže zaključak kojim bi se tražila kupovina zemljišta na k.č. 2774 ili 2773/1 s ciljem uređenja javnog parka. Prijedlog je prihvaćen jednoglasno bez rasprave te Vijeće donosi

Zaključak

o inicijativi Vijeća Mjesnog odbora Borongaj Lugovi 
za otkup k.č. 2774 ili 2773/1 k.o. Peščenica


1. Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da prihvati inicijativu Vijeća Mjesnog odbora te da od nadležnog gradskog ureda zatraži pokretanje procedure otkupa  k.č. 2774 ili 2773/1 - zelena površina između Lozarinske i Skorušićke ul. u svrhu izgradnje javnog parka.


2. Moli se o učinjenom izvijestiti ovo Vijeće.



3.   Donošenje zaključka o uređivanju plaćanja električne energije u prostoru MO BL
	Predsjednica VMO obavještava nazočne članove o razgovorima koji su bili vođeni vezano za problematiku potrošnje električne energije u prostoru MO BL. Prostorije MO BL su spojene na isto brojilo kao i ostalih 8 potrošača u navedenoj zgradi, koji ne plaćaju struju na račun toga. Stoga MO BL iz mjeseca u mjesec stvara ogromne troškova za električnu energiju. Predsjednica naglašava kako je proces rješavanja tog problema, odnosno odvajanja brojila započet 1994. godine. Međutim, zbog raznoraznih nesuglasica i nemogućnosti dogovaranja između MO BL i potrošača u zgradi do konačnog rješenja, odnosno odvajanja brojila, nije došlo. Predsjednica VMO predlaže donošenje zaključka kojim se traži odvajanje brojila i zaključivanje ovog problema. Jednoglasno bez rasprave, Vijeće donosi

 Zaključak

o uređivanju plaćanja električne energije u objektu MO Borongaj Lugovi 


1. Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da od nadležnog gradskog ureda zatraži rješavanje dugogodišnjeg problema vezanog uz plaćanje električne energije u objektu MO na adresi Vukomerec 41.

2. Vijeće Mjesnog odbora naglašava kako je u rješavanju ovog problema nužno razdvojiti električno brojilo prostora MO od ostatka stambenih jedinica zbog visoke potrošnje.

3. Moli se o učinjenom izvijestiti ovo Vijeće.




4.   Izvješća, pitanja i prijedlozi
	Predsjednica VMO izvještava nazočne članove kako je obaviještena da uspostavljanje zabrane kamionskog prometa ulicom Vukomerec na način na koji je to zatraženo na 28. sjednici VMO BL neće biti moguće. Predsjednica VMO je stoga bila ponovo u kontaktu s Konzumom, te joj je rečeno kako oni službenu adresu ne mogu mijenjati jer je ista dodijeljena od strane katastra. Zatražena je bolja komunikacija s vozačima kako bi se smanjio nepotreban kamionski promet na Čavićevoj ulici i ulici Vukomerec.
	Primljeno je pismo od obrta Auto Deni kojim se žale na svjetlo na boćalištu na igralištu u Savudrijskoj ulici. Član Vijeća Ivica Milković izjavljuje kako je na jednom javnom igralištu u gradskoj četvrti Trnje postavljena rasvjeta “na gumb”; rasvjeta se pali ukoliko je gumb pritisnut i automatski se gasi u 23:00. Predsjednica VMO predlaže donošenje zaključka da se takvo rješenje uvede i na navedenoj lokaciji, te da dolazi do obaveznog gašenja javne rasvjete na navedenoj lokaciji u 23:00. Zaključak je prihvaćen jednoglasno.

Zaključak

o rješavanju aktualne komunalne problematike 


1. Vijeće Mjesnog odbora Borongaj Lugovi predlaže Vijeću Gradske četvrti Peščenica – Žitnjak da od nadležnog gradskog tijela zatraži omogućavanje paljenja svjetla na boćalištu na igralištu u Savudrijskoj ulici „na gumb“ po uzoru i na način kako je to riješeno na jednom od javnih igrališta u Gradskoj četvrti Trnje.


2. Moli se o učinjenom izvijestiti ovo Vijeće.


	Zaprimljen je odgovor iz Zrinjevca oko problema nezatvaranja vrata na psećem parku na južnoj strani ulice Vukomerec. Rečeno je kako Zrinjevac nema takva vrata u svom asortimanu, te da stoga ista ne mogu biti postavljena. Predsjednica predlaže da se razmisli o potencijalnim drugim rješenjima, kao i mogućem postavljanju ploče o obveznom zatvaranju vrata.
	S obzirom da se nitko drugi nije javio za riječ, ovime je iscrpljen dnevni red, i predsjednica VMO zaključuje 29. sjednicu VMO Borongaj Lugovi u 21:00.


U Zagrebu, 14. rujna 2023.

ZAPISNIČAR:			           PREDSJEDNICA VMO BORONGAJ LUGOVI:
Petar Miočević								    Ivana Perković 

